Sūrožemiai
Sūrožemiai (Solonetz) – sausringų stepių dirvožemių sistematinė grupė. Susidarę žemesnio reljefo vietose. Profilis – ryškiai diferencijuotas. Ne giliau kaip 100 cm gylyje turi natringąjį Btn diagnostinį horizontą, kuriame daug natrio, magnio druskų ir judrių molio dalelių, kurių 15–40 % daugiau negu virš jo esančiuose horizontuose. Viršutinis pilkšvasis humusinis horizontas menkai struktūringas, nestoras. Sausi sūrožemiai būna kieti, supleišėję į luistus, įmirkę išbrinksta, lipnūs. Sūrožemiai paplitę sausringame žemyniniame klimate (400–500 mm per metus). Randami kartu su druskožemiais, juodžemiais, kaštonžemiais, verstžemiais. Užima 8 % pasaulio dirvožemio dangos (apie 135 mln. ha). Paplitę Ukrainoje, Rusijoje, Kazachijoje, Vengrijoje, Bulgarijoje, Kinijoje, Jungtinėse Amerikos Valstijose, Kanadoje, Pietų Afrikoje ir Australijoje. Sūrožemiai, kurių viršutinis horizontas gana storas, šviežiai išdirbti būna derlingi. Gipsinami, giliai ariami, tręšiami, drėkinami, apsėjami daugiametėmis žolėmis tinka žemdirbystei.